## Rješenje Ustavnog suda Republike Hrvatske broj: U-I-851/2001 od 13. listopada 2004.

### NN 147/2004 (22.10.2004.), Rješenje Ustavnog suda Republike Hrvatske broj: U-I-851/2001 od 13. listopada 2004.

# USTAVNI SUD REPUBLIKE HRVATSKE

2593

Ustavni
sud Republike Hrvatske, u sastavu Petar Klarić, pred­sjednik Suda, te suci
Marijan Hranjski, Mario Kos, Ivan Matija, Ivan Mrkonjić, Jasna Omejec, Željko
Potočnjak, Agata Račan, Emilija Rajić, Smiljko Sokol, Nevenka Šernhorst, Vice
Vuko­je­vić i Milan Vuković, odlučujući o prijedlogu za pokretanje postupka za
ocjenu suglasnosti zakona s Ustavom, na sjednici održanoj dana 13. listopada
2004. godine, donio je

## RJEŠENJE

I.
Obustavlja se postupak u povodu prijedloga za pokretanje postupka za ocjenu
suglasnosti s Ustavom odredbi članaka 3. i 8. Zakona o izmjenama i dopunama
Zakona o zdravstvenoj zaštiti (»Narodne novine«, broj 129/00.).

II.
Ovo rješenje objavit će se u »Narodnim novinama«.

```
Obrazloženje
```

1.
Hrvatsko društvo bolničkih liječnika u dopunskom radu Hrvatskog liječničkog
zbora iz Zagreba, koje zastupa Ivan Čikeš iz Zagreba, podnijelo je prijedlog za
pokretanje postupka za ocjenu suglasnosti s Ustavom odredbi članaka 3. i 8.
Zakona o izmjenama i dopunama Zakona o zdravstvenoj zaštiti (»Narodne novine«,
broj 129/00.; u daljnjem tekstu: ZIDZZZ).

2. Osporene odredbe glase:

Članak 3.

U članku 105. stavak 2. mijenja se i glasi:

»Zdravstveni djelatnici iz stavka 1. ovoga
članka mogu u slučajevima od posebnog interesa za građane i rad zdravstvene
ustanove, na temelju prijedloga Stručnog vijeća i odluke Upravnog vijeća
obavljati poslove u svojoj struci izvan punoga radnog vremena koristeći prostor
i medicinsko-tehničku opremu zdravstvene ustanove kod koje su u radnom odnosu.«

Iza stavka 2. dodaje se novi stavak 3. koji
glasi:

»Mjerila za utvrđivanje posebnog interesa iz
stavka 2. ovoga članka propisuje ministar zdravstva.«

U dosadašnjem stavku 3. koji postaje stavak 4.
riječi: »odnosno zdravstveni djelatnici koji obavljaju privatnu praksu« brišu
se.

Članak 8.

Zdravstvenim djelatnicima kojima je do dana
stupanja na snagu ovoga Zakona dano odobrenje ministra zdravstva za rad u
svojoj struci izvan punoga radnog vremena, ali ne dulje od jedne trećine punoga
radnog vremena, koristeći prostor i medicinsko-
-tehničku opremu zdravstvene ustanove kod koje su u radnom odnosu, odnosno
druge zdravstvene ustanove ili zdravstvenog djelatnika koji obavlja privatnu
praksu prestaje rad izvan punoga radnog vremena danom stupanja na snagu ovoga
Zakona.

Zdravstveni
djelatnici kojima je do dana stupanja na snagu ovoga Zakona dano odobrenje
ministra zdravstva za rad u svojoj struci izvan punoga radnog vremena, ali ne
dulje od jedne trećine punoga radnog vremena, koristeći vlastiti prostor i
medicinsko-tehničku opremu nastavljaju radom izvan punoga radnog vremena
najduže dvanaest mjeseci od dana stupanja na snagu ovoga Zakona«.

3. Podnositelj smatra da osporene odredbe
ZIDZZZ-a nisu u suglasnosti s odredbama članaka 3., 14., 16., 48., 49., 50.,
54. i 89. Ustava Republike Hrvatske.

U obrazloženju prijedloga podnositelj ističe da
je tim zakonskim odredbama izmijenjena ustavnopravno utemeljena odredba članka
105. Zakona o zdravstvenoj zaštiti (»Narodne novine«, broj 11/94., 75/95.,
55/96., 1/97. – pročišćeni tekst, 111/97. i 95/00.), a da pri tome nisu
propisana objektivna mjerila prema kojima bi se moglo utvrditi postojanje
posebnog interesa za rad zdrav­stvenih djelatnika izvan punog radnoga vremena.

*Pretpostavke za vođenje ustavnosudskog
postupka prestale su postojati.*

4. Odredbom članka 61. Ustavnog zakona o
Ustavnom sudu Republike Hrvatske (»Narodne novine«, broj 49/02. – pročišćeni
tekst; u daljnjem tekstu: Ustavni zakon), propisano ja da Ustavni sud može
obustaviti postupak ako podnositelj zahtjeva, odnosno prijedloga odustane, a
mora u slučajevima kad prestanu postojati pretpostavke za vođenje postupka.

5. Hrvatski sabor je na sjednici održanoj 17.
srpnja 2003. godine donio Zakon o zdravstvenoj zaštiti (»Narodne novine«, broj
121/03.), koji je stupio na snagu 6. kolovoza 2003. godine.

Odredbom članka 212. stavka 2. tog Zakona
propisano je da Zakon o zdravstvenoj zaštiti (»Narodne novine«, broj 1/97. –
pročišćeni tekst, 111/97., 95/00. i 129/00.) prestaje važiti 1. srpnja 2004.
godine.

6. Slijedom navedenog, u konkretnom slučaju
prestale su postojati pretpostavke za vođenje postupka, pa je primjenom odredbe
članka 61. Ustavnog zakona riješeno kao pod točkom I. izreke. Rješenje pod
točkom II. izreke temelji se na odredbi članka 29. Ustavnog zakona.

7. Ovo rješenje ne utječe na pravo propisano
člankom 56. Ustavnog zakona.

Broj:
U-I-851/2001
Zagreb, 13. listopada 2004.

USTAVNI SUD REPUBLIKE HRVATSKE

Predsjednik
**dr. sc. Petar Klarić,** v. r.

Rješenje, NN 147/2004-2593